Jakob Nielsen
Jakob Nielsen var en dansk matematiker. Han var professor i rationel mekanik ved Den Polytekniske Læreanstalt fra 1925 til 1951 og professor i matematik ved Københavns Universitet fra 1951 til 1955. Nielsen har leveret vigtige bidrag til kombinatorisk gruppeteori, hvor han regnes som en af grundlæggerne, samt til fikspunktteori og topologien af flader, hvor hans arbejder har været genstand for intense studier.
Han var født på Als, som dengang var en del af Preussen. Nielsen blev uddannet ved Universitetet i Kiel, hvorfra han i 1913 erhvervede doktorgraden; han deltog i 1. Verdenskrig som officer i den tyske marine.